Raser etter kombinertskandale for Riiber: - Det er livsfarlig
– Det var litt dramatisk. Jeg satt meg på bommen så kom det et snøskred bakfra som rant ned i sporet, forteller Riiber til VG. Riiber fikk, med siste startnummer, en kraftig rotasjon og landet på 79 meter. Lengden han måtte slå, var 94 meter. Nede på sletten slo han oppgitt ut med armene. – Jeg kjente at det lugget og mistet litt balanse etter 40 – 50 meter, da farten kom tilbake var jeg satt ut og hoppet var ødelagt, forklarer han. – Det er direkte skandale. Vi har protestert, men ble ikke tatt til følge. Det er juryens ansvar, og arrangørens ansvar, at hoppbakken er rettferdig, sier Stuan.Jarl Magnus Riiber gikk først av bommen, mens arrangørene rensket sporet og sendte prøvehopperne ut. Han oppnådde også en fart på 86,4 kilometer i timen. – Det er livsfarlig. De kommer i opp mot 90 kilometer i timen og så ligger det snø i sporet. Det er livsfarlig hvis det skal skje. Det er ikke et verdenscuprenn verdig, og ikke rettferdig overfor verdens beste kombinertløper, tordner Stuan. Riiber forteller at han over sambandet hørte mye av dialogen mellom rennledelsen. – Juryen var på hoppet og så at det lå masse snø i radius før og etter hoppet til Jarl, skriver landslagstrener Peter Sandell i en SMS til VG. – De var harde på at man skulle kjøre på. For min del skulle man kjørt på med flere prøvehoppere, jeg hadde heller ventet 15 minutter, sukker Riiber. Også lørdag ble det en spesiell kombinertkonkurranse , da rennet ble utsatt i lang tid grunnet forholdene i østerrikske Ramsau. – Dette er en tillitssvikt inn til arrangøren. Nå har det vært to sånne renn på to dager, to dager med skandaler er ikke bra, sier Stuan. Riiber valgte å ikke gå langrennet, som han ville startet mer enn to minutter bak polske Szczepan Kupczak. Jørgen Graabak vant langrennet, da han spurtslo Johannes Rydzek på oppløpet. – Det er gøy å se at vi har flere som kan vinne, det er viktig for hele teamet, sier Riiber om lagkameratens seier. Riiber vant selv lørdagens løp, som var hans fjerde triumf på rad.Lasse Ottesen er renndirektør i det internasjonale skiforbundet (FIS) og uttaler seg på vegne av den østerrikske arrangøren. Han mener at de har gjort det de kunne for å sikre gode hoppforhold. – Slik vi kan se, er det Jarl Magnus som drar med seg litt snø ut på bommen. Da stopper vi rennet, og koster og blåser sporet rent og kjører to prøvehoppere. Slik vi kan se, har ikke de noen vanskeligheter. Det gjøres en siste sjekk av sporet, og juryen gir signal om å kjøre videre, forklarer Ottesen. Han mener at, med den informasjonen de hadde for hånden, var det ingen grunn til å ikke starte rennet igjen. Samtidig anerkjenner han at Riiber kan ha følt at det lugget litt da han satt utfor. – Vi kommer til å evaluere hele helgen, ikke minst det som skjedde nå, både hva vi har gjort og hva vi kunne gjort bedre. Skal sørge for at ikke sånne ting skjer igjen. Sikkerheten til utøverne går over alt annet, sier Ottesen. Han mener imidlertid det verken er en arrangørskandale eller en livsfarlig situasjon som oppstod.
Da Jarl Magnus Riiber satte utfor overrennet og skulle jakte sin femte strake verdenscupseier, kjente han at det lugget etter et ras like før. Sportssjef Ivar Stuan kaller det en arrangørskandale.